

 REPUBLIKA HRVATSKA

 ZAGREBAČKA ŽUPANIJA

 OPĆINA KLOŠTAR IVANIĆ

 OPĆINSKO VIJEĆE

KLASA: 021-05/21-01/01

URBROJ: 238-14-01-23-44

Kloštar Ivanić, 08.03.2024.

 Z A P I S N I K

Sa 18. sjednice Općinskog vijeća Općine Kloštar Ivanić, održane dana 07.03.2024. godine (četvrtak) s početkom u 16,05 sati u općinskoj vijećnici, Školska 22, I kat. Sjednicu otvara predsjednik Općinskog vijeća Općine Kloštar Ivanić, Miljenko Majdek.

Zapisnik vodi Lidija Zubatović.

Sjednica je javna.

PRISUTNI VIJEĆNICI:

Miljenko Majdek, Branko Šafran, Đurđica Grganja, Krešimir Bunjevac, Zlatko Bunjevac, Miroslav Hlad, Mislav Lukša, Ivo Ćosić, Božidar Balenović.

Anita Sušac vijeću se pridružuje u 16,15

Jozo Vuković, vijeću se pridružuje u 16,50

ODSUTNI VIJEĆNICI:

Damir Kašnar, Kristina Borić

OSTALI PRISUTNI:

Načelnik Općine Kloštar Ivanić – Željko Filipović

Mateja Šviglin, pravni referent

Sanja Radošević, direktorica Ivakopa

Gordana Tovernić, ispred poduzeća Ivakop

Vesna Gregčević, predstavnica Obiteljskog radija Ivanić d.o.o.

Snimatelj Obiteljskog Radio Ivanića- Zvonimir Gaiger

**Miljenko Majdek**

**Sukladno članku 106. Poslovnika Općinskog vijeća Općine Kloštar Ivanić prije utvrđivanja dnevnog reda izvršiti će se usvajanje zapisnika sa 17. sjednice Općinskog vijeća.**

**Otvara se rasprava.**

**Mislav Lukša iznosi: dobio sam pismeni odgovor na postavljena pitanja, koja nemaju veza sa postavljenim pitanjima**

Kada je bilo uređenje parka Hrvatskih branitelja osobno sam učestvovao u sadnji.

Zašto studija hortikulturnog uređenja parka Hrvatskih branitelja nije bila javna?

Zašto natječaj za dostavljanje ponuda nije bio javan?

Kupljena stabla su preskupa. Mnogi bi poklonili stabla.

Zašto sadnja nije organizirana u vikend da i drugi građani mogu biti prisutni?

Koliko je načelnik osobno posadio stabala?

**Odgovori nisu zadovoljavajući.**

**Zatvara se rasprava i daje se na glasanje. U vijećnici se nalazi 9 vijećnika.**

**Sa 7 glasova „za“ i 2 suzdržana glasa usvaja se zapisnik 17. sjednice Općinskog vijeća.**

 **D n e v n i r e d :**

1. Aktualni sat
2. Rasprava o prijedlogu i donošenje Odluke o izmjenama Odluke o načinu pružanja javne usluge sakupljanja komunalnog otpada na području Općine Kloštar Ivanić

Predlagatelj: općinski načelnik

1. Rasprava o prijedlogu i donošenje Izmjena i dopuna Programa raspolaganja poljoprivrednim zemljištem u vlasništvu Republike Hrvatske na području Općine Kloštar Ivanić

Predlagatelj: općinski načelnik

1. Rasprava i donošenje Izvješća o stanju zaštite od požara i provedbe godišnjeg provedbenog plana unapređenja zaštite od požara na području Općine Kloštar Ivanić za 2023. godinu,

Predlagatelj: općinski načelnik

1. Rasprava o prijedlogu i donošenje Godišnjeg provedbenog plana unapređenja zaštite od požara za područje Općine Kloštar Ivanić za 2024. godinu

Predlagatelj: općinski načelnik

1. Rasprava i donošenje Izvješća o izvršenju Plana djelovanja u području prirodnih nepogoda Općine Kloštar Ivanić za 2023. godinu

Predlagatelj: općinski načelnik

1. Rasprava o prijedlogu i donošenje Odluke o raspodjeli sredstava pomoći za hitnu sanaciju štete na stambenim objektima nužnima za život nastale uslijed jakog olujnog nevremena od 19. i 21. srpnja 2023. godine

Predlagatelj: općinski načelnik

1. Rasprava i donošenje Izvješća o primjeni agrotehničkih mjera i mjera za uređivanje i održavanje poljoprivrednih rudina za 2023. godinu

Predlagatelj: općinski načelnik

1. Rasprava o prijedlogu i donošenje Odluke o davanju prethodne suglasnosti na prijedlog Plana upisa i prijedlog Natječaja za upis djece u Dječji vrtić Proljeće za pedagošku godinu 2024./2025.

Predlagatelj: općinski načelnik

1. Rasprava o prijedlogu i donošenje Odluke o pokretanju postupka biranja članova Savjeta mladih Općine Kloštar Ivanić i objavi Javnog poziva za isticanje kandidatura

Predlagatelj: općinski načelnik

1. Razno.

Predsjednik Općinskog vijeća Miljenko Majdek otvara raspravu po dnevnom redu.

Mislav Lukša:

Zašto ste dozvolili da točka 7. dođe na dnevni red sjednice Općinskog vijeća.

Grad Ivanić Grad je donio Odluku za isplatu odlukom gradonačelnika.

Vi stavljate na vijeće kako bi nezadovoljni građani sa isplatama prigovor upućivali vijeću i vijećnicima a načelnik da makne odgovornost sa sebe.

Predsjednik općinskog vijeća, Miljenko Majdek predlaže da točka 1. i točka 2. zamjeni mjesta radi prisutnosti izvjestitelja.

Zatvara se rasprava.

Daje se prijedlog na glasanje. Konstatira se da je u vijećnici prisutno 10 vijećnika.

Sa 9 glasova „za“ i 1 suzdržanim glasom prihvaća se prijedlog o zamjeni mjesta točke 1. i točke 2.

Daje se na usvajanje predloženi dnevni red sa već usvojenim izmjenama u redoslijedu.

Sa 9 glasova „za“ i 1 suzdržanim glasom prihvaća se dnevni red sa usvojenim izmjenama u redoslijedu.

 T o č k a 2.

Rasprava o prijedlogu i donošenje Odluke o izmjenama Odluke o načinu pružanja javne

usluge sakupljanja komunalnog otpada na području Općine Kloštar Ivanić.

Načelnik Željko Filipović upoznaje prisutne sa izmjenama Odluke o načinu pružanja javne usluge sakupljanja komunalnog otpada na području Općine Kloštar Ivanić.

Otvara se rasprava.

Zatvara se rasprava i daje se na glasovanje.

Konstatira se da je u vijećnici prisutno 10 vijećnika.

Sa 9 glasova „za“ i 1 suzdržanim glasom donosi se

 **O D L U K A**

**o izmjenama Odluke o načinu pružanja javne usluge sakupljanja komunalnog otpada na području Općine Kloštar Ivanić**

**Članak 1.**

U Odluci o načinu pružanja javne usluge sakupljanja komunalnog otpada na području Općine Kloštar Ivanić („Glasnik Zagrebačke županije“ br. 6/2022), u daljnjem tekstu: Odluka; članak 19. mijenja se i glasi:

„Članak 19.

1. Davatelj usluge obračunava korisniku usluge cijenu javne usluge prikupljanja komunalnog otpada (u daljnjem tekstu: cijena javne usluge) razmjerno količini predanog miješanog komunalnog otpada u obračunskom razdoblju pri čemu je kriterij količine otpada u obračunskom razdoblju volumen spremnika otpada i broj pražnjenja spremnika.
2. Cijena javne usluge određuje se Cjenikom javne usluge koji se objavljuje na mrežnoj stranici davatelja usluge i za koji je davatelj usluge prije primjene dužan pribaviti suglasnost izvršnog tijela jedinice lokalne samouprave (u daljnjem tekstu: JLS) na koje se Cjenik odnosi. Suglasnost na Cjenik objavljuje se u službenom glasilu JLS-a.
3. Korisnik usluge dužan je platiti davatelju usluge iznos cijene javne usluge za obračunsko mjesto i obračunsko razdoblje, osim ako je riječ o obračunskom mjestu na kojem se nekretnina trajno ne koristi u smislu članka 71. Zakona, ili se radi o povlaštenim korisnicima koji su oslobođeni od obveze plaćanja cijene u cijelosti.

 Povlašteni korisnici su:

1. fizičke osobe korisnici usluge u čije ime JLS-a preuzima obvezu plaćanja cijene javne usluge prema kriterijima koje JLS-a propisuje svojom posebnom Odlukom.
2. Strukturu cijene javne usluge čini: cijena obvezne minimalne javne usluge (OMJU) i cijena javne usluge za količinu predanog miješanog komunalnog otpada ( C ), a određuje se prema izrazu:

CJU = OMJU + C

 (5) **Cijena obvezne minimalne javne usluge** pokriva troškove javne usluge koju je potrebno osigurati kako bi sustav sakupljanja komunalnog otpada mogao ispuniti svoju svrhu poštujući pritom obvezu o osiguranju primjene načela „onečišćivač plaća“, načela ekonomski održivog poslovanja te sigurnosti, redovitosti i kvalitete pružanja javne usluge sukladno Zakonu, ovoj Odluci i drugim relevantnim propisima.

 (6) Cijena obvezne minimalne usluge za korisnike kategorije kućanstvo jedinstvena je na čitavom području primjene ove Odluke i iznosi:

**10,50 EUR** mjesečno, bez PDV-a

 Cijena obvezne minimalne usluge za korisnika koji nije kućanstvo jedinstvena je na čitavom području primjene ove Odluke i iznosi:

**50,00 EUR** mjesečno, bez PDV-a

 (7) Cijena javne usluge za predanu količinu miješanog komunalnog otpada određuje se prema izrazu:

C = JCV x BP x U

pri čemu je:

 C – cijena javne usluge za količinu predanog miješanog komunalnog otpada

 JCV – jedinična cijena za pražnjenje određenog volumena spremnika miješanog komunalnog otpada, izražena **u eurima** sukladno Cjeniku

 BP – broj pražnjenja spremnika miješanog komunalnog otpada u obračunskom razdoblju sukladno podacima u evidenciji o pražnjenju spremnika

 U – udio korisnika javne usluge u korištenju spremnika

 (8) Kad jedan korisnik javne usluge samostalno koristi spremnik, udio korisnika javne usluge u korištenju spremnika iznosi 1. Kad više korisnika javne usluge zajednički koriste spremnik, zbroj udjela svih korisnika, određenih međusobnim sporazumom ili prijedlogom davatelja javne usluge mora iznositi 1.

 (9) Davatelj usluge dužan je na računu za javnu uslugu iskazati sve elemente sukladno propisima kojima se uređuje sadržaj računa te navesti elemente temeljem kojih je izvršio obračun cijene javne usluge i to: cijenu obavezne minimalne javne usluge, cijenu javne usluge za količinu predanog miješanog komunalnog otpada, uključivo i porez na dodanu vrijednost sukladno posebnom propisu koji uređuje porez na dodanu vrijednost. Cijena ugovorne kazne ako ista bude obračunata posebna je stavka na računu.

 (10) Račun mora sadržavati i iznos naknade za gradnju građevina za gospodarenje komunalnim otpadom ako je ista propisana posebnom Odlukom predstavničkog tijela JLS-a. Naknada se obračunava putem računa za javnu uslugu te se iskazuje zasebno na računu, smatra se javnim davanjem i prihod je proračuna JLS-a te se može koristiti samo za financiranje i gradnju građevina za gospodarenje komunalnim otpadom i sanaciju neusklađenog odlagališta:“

**Članak 2.**

Članak 20. Odluke mijenja se i glasi:

 „Članak 20.

1. Kriteriji za umanjenje cijene javne usluge moraju poticati korisnika na odvajanje reciklabilnog otpada, biootpada, glomaznog otpada te opasnog komunalnog otpada od miješanog komunalnog otpada. Korisnicima koji stvaraju manje količine miješanog otpada popusti na cijenu se određuju kako slijedi:
* korisniku kućanstvo s jednim članom kućanstva, kućanstvu s dva člana u kojem su oba pojedinačne starosti preko 65 godina ili se nekretnina koristi povremeno iznos minimalne javne usluge umanjuje se za **3,30 EUR** mjesečno;
* korisniku kategorije kućanstvo koji kompostira biootpad u vlastitom komposteru cijena minimalne javne usluge umanjit će se na mjesečnom računu za 0,90 EUR, sve dok uredno provodi kompostiranje biootpada. Smatrat će se da korisnik uredno provodi kompostiranje biootpada ako je preuzeo komposter od davatelja javne usluge, ili je u Izjavi naveo da posjeduje vlastiti komposter te da želi kompostirati biootpad. Isti je dužan omogućiti davatelju javne usluge provjeru korištenja kompostera te ako se tijekom provjere utvrdi da korisnik ne koristi komposter ili da je bacio biootpad koji se može kompostirati u spremnik za drugu vrstu komunalnog otpada, korisnik nema pravo na umanjenje cijene minimalne javne usluge;
* korisniku koji nije kućanstvo sa do 5 zaposlenih uključujući i 5 zaposlenih, te udruge, sportski klubovi, mjesni odbori i crkve koji koriste spremnike od 120 ili 240 litara cijena minimalne javne usluge umanjuje se za **37,00 EUR** mjesečno;
* korisniku koji nije kućanstvo sa 6 - 10 zaposlenih uključujući i 10 zaposlenih koji koriste spremnike od 120 ili 240 litara cijena minimalne javne usluge umanjuje se za **34,00 EUR** mjesečno.

(2) Svi korisnici raspoređeni u kategoriju „kućanstvo“ da bi ostvarili pravo na umanjenje cijene moraju odvajati reciklabilni otpad, biootpad, glomazni otpad te opasni komunalni otpad od miješanog komunalnog otpada.

(3) Svi korisnici raspoređeni u kategoriju „ nije kućanstvo“ da bi ostvarili pravo na umanjenje cijene moraju odvajati reciklabilni otpad, biootpad, glomazni otpad, proizvodni otpad te opasni komunalni otpad od miješanog komunalnog otpada.“

**Članak 3.**

Članak 23. Odluke mijenja se i glasi:

„Članak 23.

 (1) Ugovorna kazna je iznos određen ovom Odlukom koji je korisnik usluge dužan platiti u slučaju kad je postupio protivno Ugovoru. Iznos ugovorne kazne određen za pojedino postupanje korisnika usluge mora biti razmjeran troškovima uklanjanja posljedica takvog postupanja, a najviše do iznosa godišnje cijene obvezne minimalne javne usluge. U nastavku se određuju situacije u kojima se smatra da je korisnik javne usluge postupio protivno Ugovoru i iznos ugovorne kazne u svakom pojedinom slučaju:

* ako ne vrši predaju komunalnog otpada davatelju usluge (ne koristi javnu uslugu a obveznik je korištenja sukladno odredbama ove Odluke) – **100,00 EUR**
* ako ukloni čip sa spremnika za miješani komunalni otpad, ili ga prekrije te time onemogući očitanje pražnjenja spremnika - **32,00 EUR**
* ako u spremnike odlaže opasni otpad, problematičan otpad, građevni otpad te proizvodni otpad – **50,00 EUR**
* ako ni u roku od 30 dana od stjecanja vlasništva ili početka korištenja nekretnine ili dijela nekretnine u pisanom obliku ne obavijesti davatelja usluge o početku korištenja javne usluge – **50,00 EUR**
* ako ni u roku od 30 dana od nastale promjene u pisanom obliku davatelju javne usluge ne prijavi svaku promjenu podataka koja utječe na međusobne odnose davatelja i korisnika usluge – **17,00 EUR**
* ako odbije zadužiti (preuzeti) ili ne zaduži (preuzme) spremnik za otpad – **32,00 EUR**
* ako izjavi da trajno ne koristi nekretninu, a na temelju podataka očitanja mjernih uređaja za potrošnju električne energije ili plina ili pitke vode ili na drugi način utvrdi se da koristi nekretninu – **65,00 EUR**
* ako ne odlaže otpad isključivo u odgovarajuće spremnike (vreće) za otpad sukladno vrsti otpada i namjeni spremnika – **17,00 EUR**
* ako ne omogući davatelju usluge pristup spremniku (vrećama) na mjestu primopredaje u slučaju kad mjesto primopredaje nije na javnoj površini – **17,00 EUR**
* ako otpad odlaže izvan spremnika ili rasipa otpad oko spremnika – **17,00 EUR**
* ako nepropisno odlaže krupni (glomazni) komunalni otpad – **32,00 EUR**
* uništenje ili trajno oštećenje spremnika preuzetog od davatelja usluge:

 - za spremnik zapremine 80 l i 120 l – **50,00 EUR**

 - za spremnik zapremine 240 l – **65,00 EUR**

 - za spremnik zapremine 660 l i 770 l – **100,00 EUR**

 - za spremnik zapremine 1100 l – **115,00 EUR**

 **-** kad u Izjavi o korištenju javne usluge ili zahtjevu za izmjenu Izjave unese lažne

podatke- **65,00 EUR**

(2) Način utvrđivanja nužnih činjenica za obračun ugovorne kazne su zapis i/ili fotografija o postupanju suprotno ugovoru.

(3) Kad više korisnika usluge koristi zajednički spremnik, nastalu obvezu plaćanja ugovorne kazne u slučaju kad se ne utvrdi odgovornost pojedinog korisnika snose svi korisnici usluge koji koriste zajednički spremnik sukladno udjelima u korištenju spremnika.

(4) Davatelj usluge neće naplatiti ugovornu kaznu već će izdati pisanu opomenu ako procijeni da korisnik javne usluge nije postupio u namjeri počinjenja prekršaja, već je prekršaj počinjen zbog neinformiranosti korisnika ili u slučaju kad je prekršaj počinjen prvi puta.“

**Članak 4.**

 Ova Odluka stupa na snagu osmi dan od dana objave u Glasniku Zagrebačke županije.

 T o č k a 1.

Aktualni sat.

Načelnik Željko Filipović podnosi izvještaj o izvršenim radovima u periodu od održavanja prošle sjednice vijeća do danas.

Radovi na Rekonstrukciji vatrogasnog doma u Kloštru sa tvrtkom Hidroregulacija Bjelovar d.d. završili su u roku prošle godine. Obavljen je teh. pregled ove godine tako i dobivena je uporabna dozvola. Okončana je zadnja situacija i preuzet je objekt. Nakon toga smo zatražili ostatak sredstava iz EU fondova druge polovine iznosa jer smo 50% predujma dobili. Očekujemo da prvo dođu iz Agencije u kontrolu istog.

Projekt „Zaželi jednakost za sve“. Trenutno je u fazi prijave na natječaj kako za 18 korisnika tako i 3 djelatnice koje bi radile u narednih 33. mjeseca na području cijele općine. Pozivam sve zainteresirane da se prijave.

Isti takav natječaj proveo je za naše područje i Crveni križ Ivanić Grad pa bi na taj način 5 korisnika još bilo pokriveno sa OKI i 2 zaposlene osobe. Taj projekt starta u ponedjeljak.

Potpisan je ugovor 1.2.2024. za gradnju pješačke staze u naselju Bešlinec.

Izvođač je Gradnja Lipovec d.o.o. i 12.2.2024. uvedena u posao te 11.3.2024. kreće sa radovima. Rok izvođenja je 9 mjeseci od dana uvođenja. Ukupan iznos radova je 659.985,70 € uključen je pdv.

Sklopljeni su ugovori sa Crvenim križem i Vatrogasnom zajednicom općine sukladno i odlukama ovoga vijeća.

Sklopljen je ugovor o financiranju troškova i označavanja mikro čipiranje pasa za 2024 sa Veterinarskom stanicom Križ koji će se realizirati sukladno sredstvima osiguranim iz općinskog proračuna. Sa istom Veterinarskom stanicom je sklopljen i ugovor o sterilizaciji i kastraciji mačaka i pasa za općinu Kloštar Ivanić u 2024.

Proveden je natječaj za kratkoročno kreditiranje proljetne sjetve te je sklopljen ugovor sa tvrtkom Jakopović za isti na iznos od 80.000,00€.

Proveden je natječaj za financiranje programskih sadržaja elektroničkih medija od interesa za našu općinu i sklopljen je ugovor sa Obiteljskim radijom Ivanić na iznos od 39.817,00€.

Proveden je natječaj i sklopljen ugovor za izvođenje geodetskih radova i katastarskih usluga sa tvrtkom GEO Hvat d.o.o. iz Ivanić Grada.

Proveden je natječaj i zaključen je ugovor o obavljanju veterinarsko higijeničarskih poslova sa Veterinarskom stanicom Bjelovar.

Proveden je natječaj i sklopljen ugovor za održavanje javnih zelenih površina sa tvrtkom Floralis d.o.o. na iznos od 12.031,25 € uključen PDV.

Proveden je natječaj i sklopljen ugovor za obavljanje komunalne djelatnosti Odvodnje atmosferskih voda sa tvrtkom CMB d.o.o. na iznos od 78.975,25 €.

Proveden je natječaj i sklopljen ugovor za održavanje javne rasvjete sa tvrtkom MaVa Do d.o.o. iz Lupoglava na iznos od 32.887,50 € uključen PDV.

Proveden je natječaj i sklopljen ugovor za projektiranje uređenja parka Hrvatskih branitelja sa tvrtkom Green stories j.d.o.o. na iznos od 8.368,75€ uključen PDV. Rok izvođenja je 5.4.2024. te da bude sukladno izveden posebnim uvjetima javno pravnih tijela. Ujedno smo i sa tvrkom INA d.d. u kontaktu kako bi njihovu česticu prve bušotine nadamo se uspješno vratili i uklopili u isti park.

Provedena su i dva natječaja koja su sve ponude bile veće od procijenjene vrijednosti a to su Atletska staza i parkiralište u Soboćanima te smo ih poništili. Nakon rebalansa u travnju mjesecu ćemo ih ponovo raspisati.

Provedeni su natječaji za udruge. Za natječaj koji je raspisan prošle godine za udruge u kulturi su sklopljeni ugovori a u idućem tjednu očekujemo sklopiti ugovore i za ostale udruge.

Uskrsnice će se isplaćivati 25. i 26.3. 2024. g. u vremenu od 08:00 do 15:30 sati,– u Vatrogasnom domu Kloštar Ivanić, Školska 22. na prvom katu desna prostorija. Biti će obavijest idući tjedan kako na našim stranicama tako i na Obiteljskom radiju a isplaćivati će se prema ovim uvjetima:

• UMIROVLJENICI S MIROVINOM DO 400,00 EUR (40,00 EUR)

• UMIROVLJENICI S MIROVINOM OD 400,01 DO 600,00 EUR (20,00 EUR)

• NEZAPOSLENE OSOBE PRIJAVLJENE NA HZZO (40,00 EUR)

• RADNO NESPOSOBNI KORISNICI ZAJAMČENE MINIMALNE NAKNADE (40,00 EUR)

Sutra povodom Dana žena 8.3. u 18.30 pozivam sve na besplatnu predstavu “Tko je ukrao malu balerinu” amaterskog Gradskog kazališta iz Jastrebarskog.

Mislav Lukša:

Problemi sa komunalnim gospodarstvom, na sjednici vijeća nema prisutne komunalne redarke koja bi odgovarala na postavljena pitanja. Imamo veliki prigovor od stanovnika vezano za izradu kanalizacije u naselju Sobočani, vodovoda i staza u naselju Kloštar Ivanić, oborinskih voda i nogostupa u naselju Lipovec Lonjski. Primjedbe na način izvođenja radova i rezultata nakon toga. Građani dolaze u situaciju da moraju općinu prijavljivati raznim institucijama i odvjetnicima s razlogom što općina na odgovor na primjedbe ne izlazi van a za ono što je nadzor potpisao treba ga kazniti.

Što se tiče rasvjete Općina Kloštar Ivanić sklopila je Ugovor sa poduzećem MA VA DO, što to mi točno održavamo s obzirom da imamo novu javnu rasvjetu i garanciju na istu. Imamo stalno problem s rasvjetom koja u dijelu ne svijetli te pregorijevaju rasvjetna tijela a puno smo platili tu javnu rasvjetu. Kakva je to javna rasvjeta?

Treće pitanje odnosi se na KUD-ove. Ozbiljne informacije dolaze iz KUD-a Kloštar i Udruge Kraljica Katarina koji su izgubili sredstva za 24. godinu i kako se to moglo dogoditi?

Natječaj za dodjelu sredstava Udrugama ove godine raspisan je 2-3 mjeseca prije i dali su iste Udruge obaviještene o tome?

Molim odgovor o stanju objekata na području Općine Kloštar Ivanić i to domova u Čemernici Lonjskoj, Vinarima, Starom Marči i ostalima?

**Načelnik Željko Filipović:**

Na prva dva postavljena pitanja dobit ćete pisani odgovor.

Što se tiče KUD-ova poslana im je obavijest i one su potvrdile primitak poruke. Ne mogu ja nikoga neprekidno opominjati da podnese zahtjev za ista.

Možete i na to pitanje dobiti pisani odgovor.

Božidar Balenović:

Pločice na stepenicama ispred pučkog doma u Kloštru Ivaniću ispadaju. Kada će planira sanacija stepenica i prolaza oko pučkog doma?

Kako zaustaviti parkiranje automobila na promenadi i nanošenje blata na istu?

Ceste su utonule od radova.

Ul. Svete Marije drugi dio ulice poplavljen, kada će se sanirati ista ulica nakon izvođenja radova?

Zašto su u djelu ulice postavljene kocke a promenada je asfaltirana?

Krov na crkvi Sv. Ivana, što se poduzima po tom pitanju? Potrebno obavijestit restoratorski zavod za sanaciju krova.

Upoznaje prisutne sa zamolbom Nikole Domitrović za uređenje puta.

Na kčbr: 3049, k.o. Kloštar Ivanić živim u kući izgrađenoj prije 1968.godd. Kuća i gospodarska zgrada izgrađene su na velikoj udaljenosti od pristupnog puta. Dio puta do parcele nije uređen, a pored toga koristim i veliki dio prilaza od puta do kuće na samoj parceli.

Molim OKI da u skladu sa planiranom dinamikom uređenja lokalnih cesta, izvrši popravak dijela puta u vlasništvu OKI.

Ukoliko se ukaže potreba zbrinjavanja građevinskog otpada, koji se može iskoristiti za nasipavanje kolnog prilaza, molim Vas da isti uputite k meni, kako bih si osigurao kvalitetniji prilaz do kuće.

**Načelnik Željko Filipović**:

Vezano za pitanje promenade, imali smo postavljene žardinjere koje su građani uništili sa automobilima.

Postavit ćemo stupiće. Vezano za prekope, na sastanku mjesnog odbora Kloštar Ivanić najviše prigovora došlo je od građana Vukovarske ulice. Izvođač to mora sanirati. Ljudi ne mogu pristupiti u polja radi tlačnog cjevovoda kojeg sanira Vodoopskrba i odvodnja d.o.o.

Što se tiče Ulice Svete Marije svi korisnici su pripojeni na novi vod i stari se zatvara. Neće biti izvora vode na dva mjesta. Što se tiče postavljanja kocki išlo se s tim da bude jednoobrazno.

Što se tiče krovišta na crkvi Sv. Ivana prošli tjedan razgovaralo se sa župnikom i JVP koji su im ponudili vozilo i ljestve za potrebe sanacije. Župnik je u suradnji sa JVP trebao realizirati sanaciju tog krovišta.

Što se tiče zahtjeva Nikole Domitrović mi ćemo izvršiti popravak na našoj parceli, mi ne možemo na njegovoj parceli raditi put.

**Krešimir Bunjevac:** obraćam se kao vijećnik i kao predsjednik mjesnog odbora Kloštar Ivanić.

Mjesni odbor Kloštar Ivanić na sastanku održanom 05.03. 24. razmatrao je prijedlog Ogranka Matice Hrvatske za imenovanje dvorišta pučkog doma u Trg Matice Hrvatske.

Članovi odbora navode brojne probleme u Vinogradskim odvojcima (posebno se ističu 2 A i 3 odvojak ) i ulica Mlaka, te navode da nije izvršena adekvatna sanacija nakon radova Vodoopskrbe i odvodnje. Ukazuje se na opasnost za građane koja prijeti iz objekta- kuće preko puta „Vajkana“. Ista je devastirana i u ruševnom stanju i moguće je da netko od prolaznika nastrada s obzirom da se nalazi uz sam nogostup za pješake. Također nagrđuje prostor u centru Kloštra Ivanića. Isti problem se navodi i za tkz „Mlin.

Ukazuje se na problem Eko Flora, pitanje neugodnih mirisa koji se šire te oštećenja kolnika obzirom na teret koji prevoze. Potrebna je obnova knjižnice u Kloštru. Ukazuje se i na problematiku borova u Školskoj ulici kod plave zgrade.

Načelnik je na sastanku mjesnog odbora iznio da se kroz dva do tri tjedna ide u asfaltiranje dijela Vukovarske ulice. Također je načelnik iznio prijedlog koji će se uputiti prema Županiji, a odnosi se na prijedlog za izmještanje Doma zdravlja u pučki dom ili kupnja zemljišta u užem centru Kloštra u Ul. Kralja Tomislava, zemljište Ivice Novosel.

Članica mjesnog odbora dala je prijedlog da se dom zdravlja izmjesti na tkz. sajmište koje je u vlasništvu RH, zapušteno je neiskorišteno i ima dovoljno prostora za zgradu Doma zdravlja i parkiralište koje se itekako može prilagoditi invalidima, a udaljeno je od centra manje od kilometar. Nit u drugim gradovima ili općinama Dom zdravlja nisu uvijek u strogom centru i smatra se da je važnije omogućiti prilaz invalidima i dovoljno parkirnih mjesta nego da Dom zdravlja bude u strogom centru.

Načelnik je upoznao da će Eko Flor plus najavio poslati dopis kojim će najaviti sanaciju kolnika sa nogostupom u njihovoj realizaciji istog.

Tijekom srpnja i kolovoza kada je značajno smanjen broj djece planira se ići u veću renovaciju starog dijela vrtića (3 prostorije s predsobljem oko kojih je izgrađen novi dio objekta, riječi su načelnika.

Načelnik Željko Filipović: Napominje da će se u Rebalans Proračuna u stavku za čišćenje zaraslih površina staviti određena sredstva za te namjene. Imamo vlastiti pogon i djelatnike koji mogu sanirati dio takvih površina posebice one koje ugrožavaju sigurnost i zdravlje građana. One koje to nije moguće riješiti na takav način sanirati se sa izvođačima koji raspolažu sa potrebnim strojevima i opremom i za to izdvojiti sredstva iz Proračuna.

U ulici Stjepana Radića zarasla parcela sanirana je jer je ugrožavala sigurnost i zdravlje građana.

Što se tiče kuće u Ul. Kralja Tomislava i starog mlina upozoriti ćemo vlasnike da se isti objekti saniraju i zaštite od urušavanja.

Duga ulica će ići u sanaciju ili u zamjenu asfaltnog sloja.

**Zlatko Bunjevac:**

Ukazuje na problematiku u Vukovarskoj ulici. Prilikom izvođenja radova koji su se izvodili totalno je uništen nogostup, rubnjaci su udubljeni.

Tko će to sanirati?

Ispred HDZ-a iznosi da se ne slažu da se Dom zdravlja izmjesti u pučki dom.

Imamo parcelu na starom sajmištu na kojem bi se isti mogao izgraditi i na taj način riješiti problematiku sadašnjeg, neadekvatnog prostora.

Upozoravali smo također na potencijalnu opasnost urušavanja objekta tkz. Starog Mlina.

Potrebna je hitna sanacija toga i rješavanje tog problema da ne bi došlo do nesreće i urušavanja istog.

Krenula je predizborna kampanja i mora se sve „napuhati“ da se vidi da se nešto rad.

Ciljevi svih stranaka trebaju biti isti a sve za dobrobit mjesta i građana.

**Načelnik Željko Filipović:**

Što se tiče Vukovarske ulice ona je u pripremnoj fazi za asfaltiranje. Komunalna redarka sa nadzornim sagledati će sve nedostatke i sve što nije dobro i ukazati da se to sanira.

Kanalizacija po projektu na tom dijelu ne ide kroz cijelu ulicu. Na tom dijelu koji nema u plan će se staviti asfaltiranje tako da bi do kraja godine bila asfaltirana cijela dionica u Vukovarskoj.

Vezano za Dom zdravlja to nije predizborna kampanja. U samom razgovoru sa djelatnicima Doma zdravlja došli smo do Zaključka da je isti potrebno proširiti i modernizirati koje se može postići izmještanjem na veći prostor.

Što se tiče Starog Mlina obavit ćemo razgovor sa vlasnicima o mogućoj sanaciji i vidjeti mogućnost rješavanja tog problema.

**Branko Šafran:**

S dolaskom proljeća i ljepšeg vremena kreće se sa radovima u polju. Potrebno je uređenje poljskih puteva.

Dali je u planu uređenje poljskih puteva i odvodnih jaraka?

**Načelnik Željko Filipović:**

U planu je uređenje poljskih puteva.

Na Odboru za poljoprivredu izvijestio sam da će se u Rebalans Proračuna staviti više sredstava za namjenu „sanacija poljskih puteva i odvodnih jaraka“. Također će se utjecati na one koji su iste uništili da iste saniraju a na ostalima će se izvršiti sanacija od strane općine.

Branko Šafran zamjenik predsjednika predsjeda sjednici OV. Na sjednici je prisutno 10 vijećnika.

U 17,00 sati zaključuje se aktualni sat.

 T o č k a 3.

Rasprava o prijedlogu i donošenje Izmjena i dopuna Programa raspolaganja poljoprivrednim zemljištem u vlasništvu Republike Hrvatske na području Općine Kloštar Ivanić

Mateja Šviglin upoznaje prisutne sa Izmjena i dopunama Programa raspolaganja poljoprivrednim zemljištem u vlasništvu Republike Hrvatske na području Općine Kloštar Ivanić.

Sjednici predsjedava predsjednik OV, Miljenko Majdek.

Otvara se rasprava.

U raspravi učestvuje vijećnik Mislav Lukša.

Zatvara se rasprava i daje na glasanje.

Konstatira se da je u vijećnici prisutno 11 vijećnika.

Sa 10 glasova „za“ i 1 suzdržanim glasom donosi se

**ODLUKA**

**o donošenju Izmjena i dopuna Programa raspolaganja poljoprivrednim zemljištem**

 **u vlasništvu Republike Hrvatske na području Općine Kloštar Ivanić**

**Članak 1.**

Donose se Izmjene i dopune Programa raspolaganja poljoprivrednim zemljištem u vlasništvu Republike Hrvatske za područje Općine Kloštar Ivanić, koje se nalaze u prilogu ove Odluke i čine njen sastavni dio, a objaviti će se na Internet stranici Općine Kloštar Ivanić.

**Članak 2.**

Ova Odluka stupa na snagu danom donošenja, a objavit će se u „Glasniku Zagrebačke županije“.

 T o č k a 4.

Rasprava i donošenje Izvješća o stanju zaštite od požara i provedbe godišnjeg provedbenog plana unapređenja zaštite od požara na području Općine Kloštar Ivanić za 2023. godinu,

Mateja Šviglin upoznaje prisutne sa Izvješćem o stanju zaštite od požara i provedbe godišnjeg provedbenog plana unapređenja zaštite od požara na području Općine Kloštar Ivanić za 2023. godinu.

Otvara se rasprava.

Zatvara se rasprava i daje na glasanje.

Konstatira se da je u vijećnici prisutno 10 vijećnika.

Sa 9 glasova „za“ i 1 suzdržanim glasom donosi se

**Izvješće o stanju zaštite od požara i provedbe godišnjeg provedbenog plana unapređenja zaštite od požara na području Općine Kloštar Ivanić za 2023. godinu,**

Isti prileže zapisniku i čini njegov sastavni dio.

 T o č k a 5.

Rasprava o prijedlogu i donošenje Godišnjeg provedbenog plana unapređenja zaštite od

požara za područje Općine Kloštar Ivanić za 2024. godinu

Mateja Šviglin upoznaje prisutne sa prijedlogom Godišnjeg provedbenog plana unapređenja zaštite od

požara za područje Općine Kloštar Ivanić za 2024. godinu

Otvara se rasprava.

Zatvara se rasprava i daje na glasanje.

Konstatira se da je u vijećnici prisutno 11 vijećnika.

Sa 10 glasova „za“ i 1 suzdržanim glasom donosi se

  **Godišnji provedbeni plan unapređenja zaštite od**

 **požara za područje Općine Kloštar Ivanić za 2024. godinu**

Isti prileže zapisniku i čini njegov sastavni dio.

 T o č k a 6.

Rasprava i donošenje Izvješća o izvršenju Plana djelovanja u području prirodnih nepogoda Općine Kloštar Ivanić za 2023. godinu

 Mateja Šviglin upoznaje prisutne sa Izvješćem o izvršenju Plana djelovanja u području

 prirodnih nepogoda Općine Kloštar Ivanić za 2023. godinu

 Otvara se rasprava.

 U raspravi učestvuje vijećnik Mislav Lukša i Jozo Vuković.

 Zatvara se rasprava i daje na glasanje.

 Konstatira se da je u vijećnici prisutno 11 vijećnika.

 Sa 9 glasova „za“ i 2 suzdržana glasa donosi se

 **Plan djelovanja u području prirodnih nepogoda Općine Kloštar Ivanić za 2023. godinu**

 Isti prileže zapisniku i čini njegov sastavni dio.

 T o č k a 7.

Rasprava o prijedlogu i donošenje Odluke o raspodjeli sredstava pomoći za hitnu sanaciju štete na stambenim objektima nužnima za život nastale uslijed jakog olujnog nevremena od

19. i 21. srpnja 2023. godine

Načelnik Željko Filipović upoznaje prisutne sa Odlukom o raspodjeli sredstava pomoći za hitnu sanaciju štete na stambenim objektima nužnima za život nastale uslijed jakog olujnog nevremena od 19. i 21. srpnja 2023. godine

 Otvara se rasprava.

 U raspravi učestvuje vijećnik Mislav Lukša, Jozo Vuković i Zlatko Bunjevac.

 Zatvara se rasprava i daje na glasanje.

 Konstatira se da je u vijećnici prisutno 8 vijećnika.

Jednoglasno se donosi

**ODLUKA**

**o raspodjeli sredstava pomoći za hitnu sanaciju štete na stambenim**

**objektima nužnima za život nastale uslijed jakog olujnog nevremena**

**od 19. i 21. srpnja 2023. godine**

**Članak 1.**

Ovom Odlukom utvrđuje se raspodjela sredstava pomoći za hitnu sanaciju štete na stambenim objektima nužnima za život nastale uslijed jakog olujnog nevremena od 19. i 21. srpnja 2023. godine, na temelju dodijeljenih sredstava Općini Kloštar Ivanić Odlukom župana Zagrebačke županije o dodjeli sredstava pomoći za hitnu sanaciju štete na stambenim objektima nužnima za život nastale uslijed jakog olujnog nevremena od 19. i 21. srpnja 2023. godine (“Glasnik Zagrebačke županije”, broj 55/23), u ukupnom iznosu od 29.946,26 EUR-a, od čega 28.632,94 EUR-a iz Proračunske zalihe Državnog proračuna Republike Hrvatske i 1.313,32 EUR-a iz Proračuna Zagrebačke županije.

**Članak 2.**

Na temelju konačne procjene štete Općinskog povjerenstva za procjenu šteta od prirodnih nepogoda Općine Kloštar Ivanić iz Registra šteta, sredstva se raspoređuju prema sljedećim kriterijima:

* do 90 % vrijednosti prijavljenih šteta na obiteljskim i višestambenim neosiguranim objektima u vlasništvu fizičkih osoba
* do 90 % vrijednosti prijavljenih šteta na obiteljskim i višestambenim osiguranim objektima u vlasništvu fizičkih osoba

Fizičkoj osobi čija je imovina bila osigurana na dane olujnog nevremena, a koja zbog ugovorenih uvjeta osiguranja nije u potpunosti obuhvaćena isplaćenom osigurninom, isplatit će se novčana pomoć u visini razlike između isplaćenog iznosa osigurnine i iznosa štete iz Registra šteta, a najviše do iznosa 90%.

**Članak 3.**

Općina Kloštar Ivanić će dodijeljena sredstva isplatiti na račune prijavitelja šteta u što kraćem roku, a najkasnije u roku od godine dana od dana primitka sredstava.

Općina Kloštar Ivanić će pri isplati dodijeljenih sredstava nakon isplate sredstava dodijeljenih iz Proračunske zalihe Državnog proračuna RH za 2023. godinu, isplaćivati sredstva dodijeljena iz Proračuna Zagrebačke županije za 2023. godinu.

**Članak 4.**

Dodijeljena sredstva su strogo namjenska te se smiju utrošiti isključivo na sanaciju štete na stambenim objektima nužnima za život nastale uslijed jakog olujnog nevremena od 19. i 21. srpnja 2023. godine.

Neutrošena i nenamjenski utrošena sredstva Općina Kloštar Ivanić dužna je vratiti na račun državnog proračuna odnosno proračuna Zagrebačke županije.

**Članak 5.**

Općina Kloštar Ivanić dužna je Zagrebačkoj županiji dostavljati kvartalna izvješća o utrošenim sredstvima u tabelarnom obliku, a koja će sadržavati: podatke o oštećenicima (ime i prezime oštećenika, adresu, OIB), specifikaciju troškova, isplaćeni iznos, datum isplate/plaćanja te dodatno obrazloženje ako je za pojedine potrebno dodatno obrazloženje.

Kvartalna izvješća se dostavljaju u roku od 10 dana od dana isteka prethodnog kvartala.

Opravdanost troškova dokazuje se vjerodostojnom dokumentacijom koja se sastoji od računa, popratne dokumentacije te dokaza o plaćanju.

Za namjensko korištenje sredstava te za pravodobnu izradu i dostavu izvješća o utrošku sredstava odgovoran je Općinski načelnik Općine Kloštar Ivanić.

**Članak 6.**

Ovlašćuje se Općinski načelnik Općine Kloštar Ivanić za odobravanje isplata pojedinačnih šteta oštećenicima, prema prijedlozima koje će utvrditi Općinsko povjerenstvo za procjenu šteta od prirodnih nepogoda Općine Kloštar Ivanić.

O izvršenim isplatama predmetnih novčanih sredstava, Općinski načelnik Općine Kloštar Ivanić će izvijestiti Općinsko vijeće Općine Kloštar Ivanić u polugodišnjem i godišnjem izvještaju o izvršenju Proračuna za 2024. godinu.

**Članak 7.**

Ova Odluka stupa na snagu prvog dana od dana objave u “Glasniku Zagrebačke županije”.

 T o č k a 8.

Rasprava i donošenje Izvješća o primjeni agrotehničkih mjera i mjera za uređivanje i održavanje poljoprivrednih rudina za 2023. godinu

Načelnik Željko Filipović upoznaje prisutne sa Izvješćem o primjeni agrotehničkih mjera i mjera za uređivanje i održavanje poljoprivrednih rudina za 2023. godinu

 Otvara se rasprava.

Zatvara se rasprava i daje na glasanje.

 Konstatira se da je u vijećnici prisutno 9 vijećnika.

Jednoglasno se donosi

**IZVJEŠĆE**

**o primjeni agrotehničkih mjera i** **mjera za uređivanje i održavanje**

**poljoprivrednih rudina za 2023. godinu**

1. **UVOD**

 Sukladno odredbama Zakona o poljoprivrednom zemljištu, jedinica lokalne samouprave dostavlja Ministarstvu poljoprivrede i Hrvatskom centru za poljoprivredu, hranu i selo godišnje izvješće o primjeni agrotehničkih mjera i mjera za uređivanje i održavanje poljoprivrednih rudina do 31. ožujka svake tekuće godine za prethodnu godinu.

 Pravilnik o agrotehničkim mjerama (Narodne novine broj 22/19) stupio je na snagu 2019. godine kojim je temeljem članka 4. stavak 3. propisano kako se Godišnje izvješće o agrotehničkim mjerama izrađuje na propisanom Obrascu 1., Tablici Excel (xls) formatu i dostavlja u elektronskom obliku.

 Obrazac je u prilogu ovog Izvješća i njegov je sastavni dio.

 Općinsko vijeće Općine Kloštar Ivanić na svojoj 18. sjednici održanoj 5. srpnja 2019. godine, donijelo je Odluku o agrotehničkim mjerama u svrhu zaštite poljoprivrednog zemljišta i o mjerama za uređivanje i održavanje poljoprivrednih rudina te mjerama zaštite od požara na poljoprivrednom zemljištu na području Općine Kloštar Ivanić (Glasnik Zagrebačke županije broj 25/19; dalje u tekstu: Odluka).

 Odlukom su propisane:

1. Agrotehničke mjere na poljoprivrednom zemljištu:
* minimalna razina obrade i održavanja poljoprivrednog zemljišta,
* sprečavanje zakorovljenosti i obrastanje višegodišnjim raslinjem,
* suzbijanje biljnih bolesti i štetnika,
* gospodarenje biljnim ostatcima,
* održavanje organske tvari u tlu,
* održavanje povoljne strukture tla,
* zaštita od erozije.

2. Mjere za uređivanje i održavanje poljoprivrednih rudina

* održavanje živica i međa,
* održavanje poljskih putove,
* uređivati i održavati kanale,,
* sprječavanje zasjenjivanja susjednih parcela,
* sađenje i održavanje vjetrobranske pojase.

 Odluka o agrotehničkim mjerama u svrhu zaštite poljoprivrednog zemljišta i o mjerama za uređivanje i održavanje poljoprivrednih rudina te mjerama zaštite od požara na poljoprivrednom zemljištu na području Općine Kloštar Ivanić javno je objavljena kako bi se upoznalo vlasnike i posjednike poljoprivrednog zemljišta te vlasnike i posjednike šuma i šumskog zemljišta, sa zakonski propisanim mjerama.

Općina Kloštar Ivanić raspolaže ukupno s 3932 ha poljoprivrednih površina, što predstavlja oko 51 % ukupne površine općine. Sve ove površine su u privatnom vlasništvu, izuzev 537 ha koje su vlasništvo države.

1. **MJERE SPREČAVANJA ZAKOROVLJENOSTI**

Jedinstveni upravni odjel Općine Kloštar Ivanić odnosno komunalni redar provodi nadzor uređenja poljoprivrednih zemljišta, međa, ambrozije, živica i slično. Tijekom 2023. godine izdano je 15 opomena vezano uz neodržavanje oranica, trajnih nasada, zaoravanja puta i živica. Također je izdano 52 opomena vezano za neodržavanje zemljišta u naselju koji su se uglavnom odnosili na neodržavanje trajnih nasada vinograda i voćnjaka, manjim dijelom na neobrađena gradilišta (u naravi oranice i livade). Temeljem opomena velika većina je rezultirala uređenjem i povođenju namjeni istih. Najveći problemi javljaju se zbog neriješenih i problematičnih imovinsko pravnih odnosa, tj. što na nekim česticama ima više suvlasnika, koji najčešće žive van Republike Hrvatske ili im je boravište nepoznato, ili su u zemljišnim knjigama upisani pokojnici obzirom da nasljednici nisu ispunili zakonsku obvezu prijepisa prava vlasništva na svoje ime i u svoju korist.

Obzirom da su vlasnici poljoprivrednih zemljišta dužni sa zemljišta ukloniti sve biljne ostatke koji bi mogli biti uzrokom širenja biljnih bolesti ili štetočina u određenom agrotehničkom roku sukladno biljnoj kulturi, veliki dio njih biljne ostatke ne uklanja nego ga oranjem koristi kao gnojivo. Spaljivanje je Odlukom zabranjeno, osim u izuzetnim prilikama kada se moraju poštivati mjere zaštite od požara.

Na održavanje poljskih puteva Općina Kloštar Ivanić je u 2023. g. utrošila 12.235,45 eura.

1. **ZAKLJUČAK**

 Područje Općine Kloštar Ivanić je u velikom dijelu pokriveno zelenim površinama, od kojih su neke zapuštene dugi niz godina, stoga se nastoji aktivnim mjerama, utječući na svijest, potaknuti vlasnike i posjednike zemljišta na njihovo redovito obrađivanje i sprečavanje njihove zakorovljenosti.

 Općina Kloštar Ivanić objavljuje na web stranici Općine, te oglasnoj ploči informaciju o obvezi redovitog održavanja poljoprivrednog zemljišta, što se tiče oranica, ali i svih drugih obradivih površina, uključujući okućnice i živice te o štetnim posljedicama u slučaju zanemarivanja propisanih zakonskih obveza te na pravilnu primjenu svih agrotehničkih mjera i mjera za uređivanje i održavanje poljoprivrednih rudina.

 Ovo izvješće dostaviti će se Ministarstvu poljoprivrede i Hrvatskoj agenciji za poljoprivredu i hranu.

 T o č k a 9.

Rasprava o prijedlogu i donošenje Odluke o davanju prethodne suglasnosti na prijedlog Plana upisa i prijedlog Natječaja za upis djece u Dječji vrtić Proljeće za pedagošku godinu 2024./2025.

Načelnik Željko Filipović upoznaje prisutne sa prijedlogom Odluke o davanju prethodne suglasnosti na prijedlog Plana upisa i prijedlog Natječaja za upis djece u Dječji vrtić Proljeće za pedagošku godinu 2024./2025.

Otvara se rasprava.

Zatvara se rasprava i daje na glasanje.

Konstatira se da je u vijećnici prisutno 9 vijećnika.

Jednoglasno se donosi

**ODLUKA
o davanju prethodne suglasnosti na prijedlog Plana upisa i prijedlog Natječaja za upis djece u Dječji vrtić Proljeće za pedagošku godinu 2024./2025**

**I.**

Daje se prethodna suglasnost na prijedlog Plana upisa i prijedlog Natječaja za upis djece u Dječji vrtić Proljeće za pedagošku godinu 2024./2025.

**II.**

Ova Odluka stupa na snagu danom donošenja, a objavit će se u „Glasniku Zagrebačke županije“.

 T o č k a 10.

Rasprava o prijedlogu i donošenje Odluke o pokretanju postupka biranja članova Savjeta mladih Općine Kloštar Ivanić i objavi Javnog poziva za isticanje kandidatura

Načelnik Željko Filipović upoznaje prisutne sa Odlukom o pokretanju postupka biranja članova Savjeta mladih Općine Kloštar Ivanić i objavi Javnog poziva za isticanje kandidatura

 Otvara se rasprava.

Zatvara se rasprava i daje na glasanje.

 Konstatira se da je u vijećnici prisutno 9 vijećnika.

Jednoglasno se donosi

**O D L U K A**

o pokretanju postupka biranja članova Savjeta mladih Općine Kloštar Ivanić

i objavi Javnog poziva za isticanje kandidatura

**Članak 1.**

Ovom se Odlukom pokreće postupak biranja članova Savjeta mladih Općine Kloštar Ivanić i utvrđuje potreba objave Javnog poziva za isticanje kandidatura za izbor članova Savjeta mladih Općine Kloštar Ivanić (u daljnjem tekstu: Javni poziv).

Rok za isticanje kandidatura za članove Savjeta mladih Općine Kloštar Ivanić je 15 dana od dana objave Javnog poziva na mrežnim stranicama Općine Kloštar Ivanić.

Tekst Javnog poziva sastavni je dio ove Odluke.

**Članak 2.**

Ova Odluka stupa na snagu danom donošenja, a objavit će se u „Glasniku Zagrebačke županije“.

 T o č k a 11.

Razno.

Zlatko Bunjevac,vijećnik ispred HDZ-e upoznaje prisutne da je u 9. mj. 2021. godine osnovan Klub vijećnika HDZ-a čije je predsjednik Kluba Zlatko Bunjevac.

U 17,45 zaključuje se 18.sjednica Općinskog vijeća.

Zapisničar: Predsjednik

Lidija Zubatović Općinskog vijeća:

 Miljenko Majdek